20 Tsela ea bobeli, mokhatlo oa Jehova o koetlisitse baholo hore ba hlokomele batho ba seng ba sa kopanele le phutheho. (Baheb. 12:12) Ke hobane’ng ha baholo ba lokela ho thusa batho bao ba fokolang moeeng, hona ba lokela ho ba thusa joang? Papiso ea Jesu e buang ka molisa le nku e lahlehileng e fana ka likarabo. (Bala Luka 15:4-7.) Ha molisa oa papisong eo a hlokomela hore ho na le nku e lahlehileng, o e batla joalokaha eka nku eo ke eona feela eo a nang le eona. Kajeno baholo ba Bakreste ba etsisa mohlala oa molisa eo joang? Joalokaha nku e lahlehileng e le ea bohlokoa ho molisa, batho ba seng ba sa kopanele le batho ba Molimo le bona ke ba bohlokoa ho baholo. Ba nka motho ea fokolang e le nku e lahlehileng—ha ba nke hore ho batla nku eo ke tšenyo ea nako. Ho feta moo, joalokaha molisa a “batla [nku] e lahlehileng ho fihlela a e fumana,” baholo ba ithaopela ho batla batho ba fokolang moeeng le ho ba thusa.